
Ályktun
um biðlista
Aðalfundur Læknafélags Íslands (LÍ) haldinn í Kópavogi 6. nóvember 2026 lýsir þungum áhyggjum af löngum biðlistum eftir skurðaðgerðum. Bið eftir aðgerð veldur sjúklingum verkjum, skertri færni og minnkuðum lífsgæðum. Hún leiðir til fjarvista frá vinnu, aukinnar lyfjanotkunar og meira álags á aðra hluta heilbrigðiskerfisins, og ástand sumra versnar svo að árangur aðgerðar verður lakari. Bið veldur því bæði þjáningu og verulegum kostnaði fyrir samfélagið.
Samkvæmt nýjustu tölum á mælaborði Embættis landlæknis voru tæplega 5.500 augu á biðlista Landspítala eftir augasteinsaðgerð í sept. 2025, fjórfalt fleiri en í ársbyrjun 2021. Miðgildi biðtíma var 87 vikur árið 2024. Bið eftir brennsluaðgerðum á hjarta, axlarliðskiptum og brjóstauppbyggingu hefur einnig aukist. Reynslan af liðskiptaaðgerðum sýnir þó að bið má stytta hratt: miðgildi biðar eftir hnéliðskiptum á Landspítala fór úr 78 vikum árið 2022 í 29 vikur árið 2025 eftir að samið var um aðgerðir utan sjúkrahúsa.
Aðalfundur LÍ skorar á stjórnvöld að tryggja nægilegt fjármagn, mönnun og aðstöðu til að ná þeim biðtímaviðmiðunum sem sett hafa verið hérlendis. 
Auk þess má minna á að aðgerðir erlendis eru dýrari, leggja ferðalög á sjúklinga og aðstandendur og torvelda eftirfylgd.
